**17ο Πανελλήνιο Συνέδριο Ένωσης Ελλήνων Φυσικών**

H σχέση μεταξύ επιστήμης και θρησκείας απασχολεί τους στοχαστές ήδη από την πρώτη εμφάνιση της φιλοσοφικής σκέψης στην αρχαία Ελλάδα. Ωστόσο φαίνεται ότι τους τελευταίους δύο αιώνες ο σχετικός προβληματισμός διατυπώνεται σε μία πιο συστηματική βάση, ιδιαίτερα μετά την επικράτηση της λεγόμενης επιστημονικής επανάστασης και της διαφαινόμενης κυριαρχίας του ορθού λόγου έναντι της μεταφυσικής. Τελικά, όπως συνήθως συμβαίνει, διαπιστώνεται ότι αν εξαιρέσει κανείς ακραίες φωνές ένθεν και ένθεν η επιστήμη και η θρησκεία βρίσκονται σε ένα διαρκή και γόνιμο διάλογο. Έναν διάλογο που φαίνεται να κορυφώνεται εντός του Ορθόδοξου χριστιανικού κόσμου, ο οποίος πάντα χαρακτηρίζεται από μία πιο ευρεία και ανοιχτή προσέγγιση της επιστήμης και της καινοτομίας σε σχέση με τα άλλα χριστιανικά δόγματα.

Στο πνεύμα αυτό διοργανώνουμε στο πλαίσιο του 17ου Πανελλήνιου ειδική συνεδρία με θέμα:

**«Φυσική και Θρησκεία»**

Θα παρουσιαστούν εισηγήσεις από ειδικούς, θεολόγους και επιστήμονες φυσικών επιστημών, οι οποίοι θα καταθέσουν ενδιαφέρουσες απόψεις για τη σχέση μεταξύ αυτών των δύο κορυφαίων πεδίων και ιδιαίτερα θα εστιάσουν στη συμβολή της Φυσικής στη διαμόρφωση αυτής της σχέσης, τόσο με αναφορές σε ιστορικά γεγονότα όσο και με διερεύνηση στοιχείων από τη σύγχρονη Φυσική.

Ιδιαίτερα τιμά το συνέδριό μας η παρουσία και η προσκεκλημένη ομιλία του π. Ειρηναίου Δεληδήμου, ενός κληρικού που εδώ και δεκαετίες προάγει τον διάλογο μεταξύ των δύο πεδίων.

Η Επιστημονική Επιτροπή καλεί τους συναδέλφους να υποβάλουν σχετικές εργασίες προς κρίση. Εκτός από τα πρακτικά του Συνεδρίου θα εκδοθεί ειδικός τόμος με τα σχετικά κείμενα που θα υποβληθούν μετά από κρίση.

Για περισσότερες πληροφορίες, οδηγίες συγγραφής και υποβολής της εργασίας και online εγγραφή στο συνέδριο, μπορείτε να επισκεφτείτε τον ιστότοπο του Συνεδρίου: [www.eef17.gr](https://l.facebook.com/l.php?u=http%3A%2F%2Fwww.eef17.gr%2F&h=ATPzraXiyllVIsXz8ic1CVtyth5qjJeBpsI--KAZpORn19mQc9R_NIVOem1sx_hPZlvdVXYvAieikiNjSlsprzMYDhaPZalfg3_VgyqsdkYD8tIincFNipUb2iKNKt5Itil2-cni5b_X)

Για την επιστημονική και οργανωτική επιτροπή της συνεδρίας

Γιώργος Ν. Βλαχάκης

Κώστας Βουρλιάς

Ευθύμιος Νικολαϊδης

Πέτρος Παναγιωτόπουλος

Γιώργος Τακαρίδης

Παναγιώτης Φιλντίσης